በዘፈንና በዝማሬ መካከል ብዙም ልዩነት እንደሌለ አድርጎ መረዳት ወይንም አንዱን ለሌላው አቀያይሮ መሰየም ከሦስት መረታዊ ምክንያቶች የሚመነጭ መንፈሳዊ መደናበር ነው። የመጀመሪያው ‘ዘፈን’ ወይም ‘ዘፋኝነት’ የሚለው ቃል በአሻሚ ትርጉም ጥቅም ላይ መዋሉ ነው። በአማርኛው መጽሐፍ ቅዱስ በመጽሐፈ ሳሙኤል ካልእ ምዕራፍ ስድስት ላይ ዳዊት በአምላኩ በእግዚአብሔር ፊት ሙሉ ማንነቱን ሰጥቶ ሲያመሰግን ያሳየው ትዕይንት ‘ዘፈን’ ተብሏል። በተመሳሳይ መልኩ በማቴዎስ ወንጌል ምዕራፍ አስራ አራት በገሊላ ላይ ገዢ ተደርጎ የተሾመውና የመጥምቁ ዮሐንስ ገዳይ የሔሮድስ አንቲጳ ልጅ ለአባቷ አቅርባ የደስታው ምክንያት የሆነለት ትዕይንትም ‘ዘፈን’ ተብሏል። በመሆኑም ‘ዘፈን’ ‘ዘፋኝነት’ ተብለው በአማርኛው መጽሐፍ ቅዱስ ላይ የተመለከቱትን ተግባራት ምንነት ለማወቅ ሌሎች የመጽሐፍ ቅዱስ ትርጉሞችንና ማጥኛ ጽሑፎችን መመልከት ግድ ይላል።
